ร้านทองเยาวราชไม่กลัวม็อบ
ร้านทองเยาวราชไม่หวั่นม็อบ เปิดขายปกติ ประเมินสถานการณ์รุนแรงปิดทัน
19 มี.ค. 2553

ร้านทองเยาวราชไม่หวั่นม็อบ เปิดขายปกติ ประเมินสถานการณ์รุนแรงปิดทัน
แหล่งข่าวจากสมาคมค้าทองคำ เปิดเผยว่า ขณะนี้ร้านค้าทองคำบนถนนเยาวราชได้หารือร่วมกันว่า ในวันพรุ่งนี้(20 มี.ค.) จะยังไม่ปิดร้านทอง เพราะกลุ่มผู้ชุมนุมจะเดินทางผ่านถนนเยาวราชในช่วงเย็น ซึ่งหากไม่มีการเปลี่ยนแปลง ช่วงเช้าจะเปิดทำการปกติ แต่หากเกิดความรุนแรงอาจปิดร้านในช่วงบ่าย โดยพิจารณาความปลอดภัยของร้าน และพนักงานเป็นหลัก
อย่างไรก็ดีในทุกวันเสาร์ และวันอาทิตย์ จะมีลูกค้าเดินทางมาซื้อทองจำนวนมาก ร้านทองจะขายดี แต่หากกลุ่มผู้ชุมนุมเดินทางผ่านเยาวราช อาจทำให้ลูกค้าลดน้อยลง
“ถ้าลูกค้าเดินทางมาไม่สะดวก ลูกค้ามีน้อย ก็อาจปิดร้าน แต่ตอนนี้ขอดูสถานการณ์ก่อน” แหล่งข่าวจากสมาคมค้าทองคำ กล่าว
สำหรับสถานการณ์การชุมนุมของกลุ่มคนเสื้อแดง ไม่ส่งผลต่อยอดการขายทองคำ เพราะสถานที่ชุมนุมห่างจากถนนเยาวราช 
แหล่งข่าวเปิดเผยว่า ราคาทองคำเริ่มนิ่งมา 2-3 สัปดาห์แล้ว โดยราคาทองคำแท่งขายออกอยู่ที่บาทละ 17,250 บาท ซื้อเข้าอยู่ที่ 17,150 บาท